Alú tē bēn, ǹkúkúmá á ngábómbo á sí təge fɔ́ɔ́ ai akə̌ lə́ óyɔ́. Ńdɔ a ngádzó naa bə́ zū nyé ai bəkálada mim̀bɔán míńkúkúmá, miǹláŋ mí édzóe, bə́ ngaláŋ é mam má á mís mə́ ńkúkúmá. 2Ńdɔ̄ bə́ ngákə sɔm áfólā yā Mardoké á ngākúlan ésɔ̌g myāg mí ńkúkúmá Bigtân ai Tɛresh, yā bə́ kadəgə nɔ́nī zēn, a bə́ ngáyī nə́ bâfudi ǹkúkúmá Sɛrsɛs mɔ́ á nyɔ́l. 3Zǎ ákyaí ólugu, ai zǎ ákyaí ńkóŋ bə́ ngávə́ Mardoké ású dzǎm tē? É bod bə́ kadəgə tɔbɔ ai ǹkúkúmá bə́ syê nyé bɔ́ nâ: “Bá ndzí kig nyé və̄ tɔ dzóm ziŋ.” 4Ńdɔ ǹkúkúmá ā sílī nâ:"Zá á nə̄ á ńsəŋ ? Ndə Haman nye ǎ suan yǎ á ńsəŋ étɔbɔgɔ ńkúkúmá nə́ a zu kad ńkūkúmá naa bə́ kə̄le Mardoké á yób ándíé á ngākomozan ású díé. 5Ńdɔ bəsíé bə́ ńkúkúmá bákad nyé naa: "Haman ńnye a tə́lə́ á ńsəŋ.” Ǹkúkúmá nyé nâ: “Á nyíígí !” 6Ńdɔ̄ Háman a nyî. Ǹkúkúmá nyé ai nyé nâ: "Dzé bə́ nə́ dzǎm bɔ́ ású é mod ǹkúkúmá ā yī nâ a və́ ólugú ?" Ńdɔ̄ Haman a kɔ́bɔ̄ á ńnə̄m vā nâ: “Zá ḿfə́ ńkūkúmá á nə̄ dzǎm yǐ naa a və́ ólugú á lodo fə anə́ mā ?” 7Ńdɔ Haman ǎ yalan ǹkúkúmá nâ: “Mod ziŋ yǎ ńkūkúmá ā yī nâ a Iugu ? Bâyəan sɔ́ ai éyé ńkúkúmá yā ńkūkúmá á ngābɔ́d yǎ, ai ékābílí yā ńkūkúmá á ngābɛ́d yǎ édzí ńtōm ńkúkúmá ó bədə́ á ńlō á yób; 9abǒg tē bə́ nɔŋɔ́ hḿ éyē ǹkúkúmá ai ekabilí, bə́ və́ə́ ńtōmbā mod ǹnénə ǹkúkúmá ḿbɔ̄g; bə́ tóán mǎn bɔ́dī é mod ǹkúkúmá ā yi lugu; bə́ tōē nyē êkabilí, bə́ lōdó ai nyé á ńdzɔ̄ŋ ńnēn yā tísɔn, bâkə̌ fə̄ báyédan nâ: "Ényɔ́ ńkúkúmá ā yi lugu, éyə̄ bábəlan ai nyé ákyāī dī !” 10Ńdɔ̄ hḿ ńkūkúmá ā kad Haman nâ: "Avól ! Nɔŋɔ́ éwɔ̄man ai ekabilí ḿból ō dzó vīlí ó bɔ Mardoké nálā, é mān Yúdɛn a tɔá á ḿbɛ̄ ńkúkúmá; təge təgəlǎn tɔ də́dā yā é mam ǒ kad." 11Ńdɔ Haman a ngánɔŋ eyé ai ékabilí; a mǎn bɔ́dī Mardoké, a bɔ̌ naa á wūlū ékabilí á yōb, ai ǹdzɔ́ŋ ńnēn ósə, á zāŋ tísɔn, a yédegǎn fə ósú nâ: "É mod ǹkúkúmá ā yi lugu, éyə̄ bábəlan ai nyé nā !” 12Ńdɔ̄ fə Mardoké á ngādúgan á ḿbɛ̄ ńkúkúmá, Haman nyé a kə́lə́ ḿbīl á ndá dzīē, ǹtsáán, ǹtsáán, ǹló ó lúi á sí.[11]